title: Kommissionens gennemførelsesforordning (EU) 2020/1190 af 11. august 2020 om berigtigelse af gennemførelsesforordning (EU) 2015/983 om proceduren for udstedelse af det europæiske erhvervspas og anvendelsen af advarselsordningen i henhold til Europa-Parlamentets og Rådets direktiv 2005/36/EF (EØS-relevant tekst)

text:
                  12.8.2020

                  DA

                  Den Europæiske Unions Tidende

                  L 262/4

         KOMMISSIONENS GENNEMFØRELSESFORORDNING (EU) 2020/1190
         af 11. august 2020
         om berigtigelse af gennemførelsesforordning (EU) 2015/983 om proceduren for udstedelse af det europæiske erhvervspas og anvendelsen af advarselsordningen i henhold til Europa-Parlamentets og Rådets direktiv 2005/36/EF
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer (1), særlig artikel 4a, stk. 7, og
         ud fra følgende betragtninger:

                     (1)

                     I henhold til artikel 20, stk. 1, i Kommissionens gennemførelsesforordning (EU) 2015/983 (2) skal værtsmedlemsstatens kompetente myndighed med hensyn til etablering og for midlertidig og lejlighedsvis levering af tjenesteydelser i henhold til artikel 7, stk. 4, i direktiv 2005/36/EF træffe en række afgørelser. Blandt disse er der en afgørelse om at forlænge gyldigheden af det europæiske erhvervspas.

                     (2)

                     Artikel 7, stk. 4, i direktiv 2005/36/EF finder imidlertid kun anvendelse på situationer, hvor tjenesteydelser udføres første gang. I forbindelse med artikel 20, stk. 1, i gennemførelsesforordning (EU) 2015/983 er en afgørelse om at forlænge gyldigheden af det europæiske erhvervspas derfor ikke relevant.

                     (3)

                     Gennemførelsesforordning (EU) 2015/983 bør derfor berigtiges.

                     (4)

                     Foranstaltningerne i denne forordning er i overensstemmelse med udtalelse fra udvalget om anerkendelse af erhvervsmæssige kvalifikationer omhandlet i artikel 58, stk. 1, i direktiv 2005/36/EF —

               VEDTAGET DENNE FORORDNING:

            Artikel 1
            I artikel 20 i forordning (EU) 2015/983 affattes stk. 1 således:

                  »1.   For etablering og for midlertidig og lejlighedsvis levering af tjenesteydelser i henhold til artikel 7, stk. 4, i direktiv 2005/36/EF skal værtsmedlemsstatens kompetente myndighed enten træffe en afgørelse om at udstede et europæisk erhvervspas, en afgørelse om at afvise at udstede det europæiske erhvervspas eller en afgørelse om at anvende udligningsforanstaltninger i henhold til artikel 7, stk. 4, fjerde afsnit, eller artikel 14 i direktiv 2005/36/EF.«

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 11. august 2020.

                  På Kommissionens vegne

               Ursula VON DER LEYEN

                  Formand

            (1)  EUT L 255 af 30.9.2005, s. 22.

            (2)  Kommissionens gennemførelsesforordning (EU) 2015/983 af 24. juni 2015 om proceduren for udstedelse af det europæiske erhvervspas og anvendelsen af advarselsordningen i henhold til Europa-Parlamentets og Rådets direktiv 2005/36/EF (EUT L 159 af 25.6.2015, s. 27).


title: Kommissionens gennemførelsesforordning (EU) 2020/1191 af 11. august 2020 om foranstaltninger mod indførsel til og spredning i Unionen af Tomato brown rugose fruit virus (ToBRFV) og om ophævelse af gennemførelsesafgørelse (EU) 2019/1615

text:
                  12.8.2020

                  DA

                  Den Europæiske Unions Tidende

                  L 262/6

         KOMMISSIONENS GENNEMFØRELSESFORORDNING (EU) 2020/1191
         af 11. august 2020
         om foranstaltninger mod indførsel til og spredning i Unionen af Tomato brown rugose fruit virus (ToBRFV) og om ophævelse af gennemførelsesafgørelse (EU) 2019/1615
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/2031 af 26. oktober 2016 om beskyttelsesforanstaltninger mod planteskadegørere og om ændring af Europa-Parlamentets og Rådets forordning (EU) nr. 228/2013, (EU) nr. 652/2014 og (EU) nr. 1143/2014 og om ophævelse af Rådets direktiv 69/464/EØF, 74/647/EØF, 93/85/EØF, 98/57/EF, 2000/29/EF, 2006/91/EF og 2007/33/EF (1), særlig artikel 30,
         under henvisning til Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (2), særlig artikel 22, stk. 3, og artikel 52, og
         ud fra følgende betragtninger:

                     (1)

                     Tomato brown rugose fruit virus (ToBRFV) (»skadegøreren«) er i øjeblikket ikke opført på listen som EU-karantæneskadegører eller som en EU-reguleret ikkekarantæneskadegører i Kommissionens gennemførelsesforordning (EU) 2019/2072 (3).

                     (2)

                     Siden 2018 har medlemsstaterne imidlertid indberettet udbrud af skadegøreren på tomater på deres område og de foranstaltninger, der er truffet for at bekæmpe den. Skadegørerrisikoanalyser, der blev foretaget af Tyskland i 2018 og af Italien i 2019, har vist, at skadegøreren og dens skadelige virkninger kan være af væsentlig betydning for plantesundheden i Unionen, navnlig med hensyn til produktionen af Solanum lycopersicum L. og Capsicum spp.

                     (3)

                     På grundlag heraf blev Kommissionens gennemførelsesafgørelse (EU) 2019/1615 (4) vedtaget med henblik på foranstaltninger mod indførsel til og spredning i Unionen af skadegøreren.

                     (4)

                     Efter vedtagelsen af gennemførelsesafgørelse (EU) 2019/1615 er der indsamlet nyere videnskabelige oplysninger om spredningen af skadegøreren og om de testningsmetoder, der begrunder behovet for mere detaljerede foranstaltninger end dem, der er fastsat i gennemførelsesafgørelse (EU) 2019/1615.

                     (5)

                     Navnlig bør frø af Solanum lycopersicum L. og Capsicum spp. undersøges, uanset deres oprindelse. Dette er nødvendigt på grund af de usikkerheder, der opstår omkring forekomsten af skadegøreren på verdensplan, og fordi frø af forskellig oprindelse ofte blandes sammen i partierne, når de handles, hvilket øger risikoen for spredning af skadegøreren.

                     (6)

                     Desuden er det nødvendigt at træffe visse foranstaltninger med henblik på at etablere produktionsanlæg, der er frie for skadegørere, for at sikre, at der produceres sundt materiale.

                     (7)

                     Sorter af Capsicum spp., som vides at være resistente over for skadegøreren, anses ikke for at udgøre en risiko for inficering og spredning af skadegøreren. Derfor bør disse sorter undtages fra kravene om testning, hvis de er officielt attesteret som værende resistente.

                     (8)

                     Der bør foretages prøveudtagning og testning på specifikke betingelser, som er baseret på de seneste oplysninger, der er indsamlet på EU-plan og internationalt plan. Realtids-PCR-metoder er de mest effektive med henblik på påvisning og identifikation af skadegøreren. ELISA-metoden er mindre følsom og mindre specifik, eftersom det blev observeret, at denne metode krydsreagerer med andre tomatvira. På grund af covid-19-pandemien er der imidlertid en mangel på det udstyr, der kræves i forbindelse med metoderne til påvisning af realtids-PCR. Indtil den 1. oktober 2020 bør ELISA-metoden også betragtes som en acceptabel metode til påvisning og identifikation af skadegøreren. Prøveudtagningen og testningen bør finde sted i tillæg til den prøveudtagning med henblik på fysisk kontrol, der udføres i overensstemmelse med bestemmelserne i Kommissionens gennemførelsesforordning (EU) 2019/2130 (5), for at sikre et øget niveau af plantesundhedsbeskyttelse i Unionen.

                     (9)

                     Betingelserne for flytning af planter til plantning bør ikke gælde for planter, der allerede er produceret i overensstemmelse med gennemførelsesafgørelse (EU) 2019/1615, eftersom det ikke ville være rimeligt at kræve yderligere testning af disse frø, og fordi disse betingelser i de fleste tilfælde ikke ville kunne gennemføres i praksis.

                     (10)

                     I bilag III til gennemførelsesforordning (EU) 2019/2130 fastsættes reglerne for, hvilke aktiviteter der skal gennemføres under den fysiske kontrol af planter til plantning, herunder prøveudtagning. I tillæg til disse regler og for at tilpasse hyppigheden af prøveudtagning og testning i forbindelse med den plantesundhedsmæssige risiko ved skadegøreren bør medlemsstaterne ved import fastlægge hyppigheden af prøveudtagning og testning af sendingerne af frøene og planter til plantning. Frekvensen af denne hyppighed bør ikke være under 20 % af de importerede frø og planter til plantning, for at sikre, at en tilstrækkelig repræsentativ stikprøve kontrolleres.

                     (11)

                     Gennemførelsesafgørelse (EU) 2019/1615 bør ophæves og erstattes af nærværende forordning for at tage hensyn til Europa-Parlamentets og Rådets forordning (EU) 2016/2031 og Kommissionens gennemførelsesforordning (EU) 2019/2072, som har fundet anvendelse siden den 14. december 2019.

                     (12)

                     Denne forordning bør anvendes indtil den 31. maj 2022 for at give den nødvendige tid til at overvåge situationen og fastlægge den plantesundhedsmæssige status for skadegøreren for så vidt angår Unionens område og den globale distribution.

                     (13)

                     For hurtigt at imødegå den plantesundhedsmæssige risiko ved skadegøreren bør reglerne i denne forordning anvendes hurtigst muligt. Derfor bør nærværende forordning træde i kraft på tredjedagen efter dens offentliggørelse.

                     (14)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Definitioner
            I denne forordning forstås ved:

                        a)

                        »skadegører«: Tomato brown rugose fruit virus (ToBRFV)

                        b)

                        »planter til plantning«: planter til plantning af Solanum lycopersicum L. og Capsicum spp., bortset fra frø

                        c)

                        »frø«: frø af Solanum lycopersicum L. og Capsicum spp.

                        d)

                        »frugter«: frugter af Solanum lycopersicum L. og Capsicum spp.

            Artikel 2
            Forbud vedrørende skadegøreren
            Skadegøreren må ikke indføres til, flyttes inden for, eller opbevares, opformeres eller frigives på Unionens område.

            Artikel 3
            Påvisning af eller mistanke om forekomst af skadegøreren

               1.   Enhver person inden for Unionens område, der har mistanke om eller får kendskab til forekomst af skadegøreren, skal omgående underrette den kompetente myndighed og give den alle relevante oplysninger om forekomsten eller mistanken om forekomst af skadegøreren.

               2.   Ved modtagelse af sådanne oplysninger skal den kompetente myndighed:

                           a)

                           omgående registrere de indgivne oplysninger

                           b)

                           træffe alle nødvendige foranstaltninger for at bekræfte forekomsten eller mistanken om forekomst af skadegøreren

                           c)

                           sikre, at enhver, der har kontrol med planter, som kan være inficeret med skadegøreren, omgående informeres om:

                                       i)

                                       forekomsten eller mistanken om forekomst af skadegøreren, og

                                       ii)

                                       om de mulige risici forbundet med skadegøreren, og om hvilke foranstaltninger der skal træffes.

            Artikel 4
            Foranstaltninger vedrørende den bekræftede forekomst af skadegøreren
            Hvis forekomsten eller mistanken om forekomst af skadegøreren bekræftes på en medlemsstats område, skal den pågældende medlemsstats kompetente myndighed sikre, at der træffes passende foranstaltninger til udryddelse af skadegøreren i overensstemmelse med artikel 17 i forordning (EU) 2016/2031.

            Artikel 5
            Undersøgelser af forekomsten af skadegøreren i medlemsstaterne

               1.   Medlemsstaterne skal foretage årlige undersøgelser for forekomst af skadegøreren på planter til plantning, frø og frugter på deres område, herunder på produktionssteder for frø og planter til plantning.

               2.   Disse undersøgelser skal:

                           a)

                           omfatte prøveudtagning og testning som fastsat i bilaget og

                           b)

                           være baseret på:

                                       i)

                                       den vurderede risiko for indførsel og spredning af skadegøreren til samt inden for den pågældende medlemsstat, og

                                       ii)

                                       solide videnskabelige og tekniske principper med hensyn til muligheden for at påvise skadegøreren.

               3.   Medlemsstaterne giver senest den 30. april hvert år Kommissionen og de øvrige medlemsstater meddelelse om resultaterne af de undersøgelser, der er foretaget i det foregående kalenderår.

            Artikel 6
            Flytning af planter til plantning inden for Unionen

               1.   Planter til plantning må kun flyttes inden for Unionen, hvis de ledsages af et plantepas, og hvis begge af følgende betingelser er opfyldt:

                           a)

                           Planterne er blevet dyrket på et produktionsanlæg, som vides at være frit for skadegøreren på grundlag af officielle inspektioner, der er foretaget på et passende tidspunkt for at påvise skadegøreren, og hvis planterne udviser symptomer på skadegøreren, bliver disse planter underkastet prøveudtagning og testning af den kompetente myndighed, og disse test viser, at planterne er frie for skadegøreren.

                           b)

                           Partierne af planter til plantning er blevet holdt adskilt fra andre partier af planter ved hjælp af passende hygiejneforanstaltninger og fysisk adskillelse.

                     Prøveudtagning med henblik på testning, som omhandlet i dette stykke, foretages som angivet i bilaget.

               2.   Stk. 1 finder ikke anvendelse på:

                           a)

                           planter af Capsicum spp., som vides at være resistente over for skadegøreren

                           b)

                           planter til plantning, der er produceret i overensstemmelse med gennemførelsesafgørelse (EU) 2019/1615.

            Artikel 7
            Flytning af frø inden for Unionen

               1.   Frøene må kun flyttes inden for Unionen, hvis de ledsages af et plantepas, og hvis samtlige af følgende betingelser er opfyldt:

                           a)

                           deres moderplanter er produceret på et produktionsanlæg, som vides at være frit for skadegøreren på grundlag af officielle inspektioner, der er foretaget på et passende tidspunkt for at påvise skadegøreren

                           b)

                           de eller deres moderplanter er blevet underkastet prøveudtagning og testning for skadegøreren af den kompetente myndighed eller er blevet underkastet prøveudtagning og testning af de professionelle operatører under tilsyn af den kompetente myndighed og er i disse test blevet fundet frie for skadegøreren
                           I tilfælde af mistanke om forekomst af skadegøreren skal prøveudtagning og testning udelukkende foretages af de kompetente myndigheder i overensstemmelse med artikel 87, stk. 3, litra c), i forordning (EU) 2016/2031.

                           c)

                           oprindelsen af alle partier af frø registreres og dokumenteres.

               2.   Der skal udtages prøver af de frø, der var i opbevaring den 15. august 2020, og disse prøver skal testes for skadegøreren af den kompetente myndighed eller af professionelle operatører under tilsyn af den kompetente myndighed, og frøene skal i disse test være blevet fundet frie for skadegøreren, inden de flyttes inden for Unionen.

               3.   Prøveudtagning og testning af frø skal foregå som anført i bilaget.

               4.   Stk. 1 og 2 finder ikke anvendelse på frø af sorter af Capsicum spp., som vides at være resistente over for skadegøreren.

            Artikel 8
            Indførsel til Unionen af planter til plantning

               1.   Planter til plantning, bortset fra planter af sorter af Capsicum spp., som vides at være resistente over for skadegøreren, og som har oprindelse i tredjelande, må kun indføres til Unionen, hvis de ledsages af et plantesundhedscertifikat, som under overskriften »Tillægserklæring« indeholder følgende elementer:

                           a)

                           en officiel erklæring om, at planterne til plantning stammer fra frø, som har gennemgået prøveudtagning og testning for skadegøreren, som anført i bilaget, og hvor disse test har vist, at planterne er frie for skadegøreren

                           b)

                           en officiel erklæring om, at planterne til plantning er blevet produceret på et produktionsanlæg, der er registreret og er under tilsyn af den nationale plantesundhedsmyndighed i oprindelseslandet, og som vides at være frit for skadegøreren på grundlag af officielle inspektioner, der er foretaget på et passende tidspunkt for at påvise skadegøreren, og i tilfælde af symptomer er de blevet underkastet prøveudtagning og testning for skadegøreren, og disse test viser, at planterne er frie for skadegøreren

                           c)

                           navnet på det registrerede produktionsanlæg.

               2.   Planter af sorter af Capsicum spp., som vides at være resistente over for skadegøreren, og som har oprindelse i tredjelande, må kun indføres til Unionen, hvis de ledsages af et plantesundhedscertifikat, som under overskriften »Tillægserklæring« bekræfter denne resistens.

            Artikel 9
            Indførsel af frø til Unionen

               1.   Frø med oprindelse i tredjelande, bortset fra frø af sorter af Capsicum spp., som vides at være resistente over for skadegøreren, må kun indføres til Unionen, hvis de ledsages af et plantesundhedscertifikat, som under overskriften »Tillægserklæring« indeholder følgende:

                           a)

                           en officiel erklæring om, at alle følgende betingelser er opfyldt:

                                       i)

                                       moderplanterne til de pågældende frø er produceret på et produktionsanlæg, som vides at være frit for skadegøreren på grundlag af officielle inspektioner, der er foretaget på et passende tidspunkt for at påvise skadegøreren

                                       ii)

                                       de pågældende frø eller deres moderplanter er blevet underkastet prøveudtagning og testning for skadegøreren, og disse test viser, at planterne er frie for skadegøreren

                           b)

                           navnet på det registrerede produktionsanlæg.

               2.   Frø af sorter af Capsicum spp., som vides at være resistente over for skadegøreren, og som har oprindelse i tredjelande, må kun indføres til Unionen, hvis de ledsages af et plantesundhedscertifikat, som under overskriften »Tillægserklæring« bekræfter denne resistens.

            Artikel 10
            Offentlig kontrol ved indførsel til Unionen
            Mindst 20 % af sendingerne af frø og planter til plantning skal udtages til prøvning og testes af den kompetente myndighed ved det grænsekontrolsted, hvor sendingen først ankommer til Unionen, som anført i bilaget.

            Artikel 11
            Ophævelse af gennemførelsesafgørelse (EU) 2019/1615
            Gennemførelsesafgørelse (EU) 2019/1615 ophæves fra den 15. august 2020.

            Artikel 12
            Anvendelsesperiode
            Denne forordning finder anvendelse indtil den 31. maj 2022.

            Artikel 13
            Ikrafttræden
            Denne forordning træder i kraft på tredjedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 11. august 2020.

                  På Kommissionens vegne

               Ursula VON DER LEYEN

                  Formand

            (1)  EUT L 317 af 23.11.2016, s. 4.

            (2)  EUT L 95 af 7.4.2017, s. 1.

            (3)  Kommissionens gennemførelsesforordning (EU) 2019/2072 af 28. november 2019 om ensartede betingelser for gennemførelsen af Europa-Parlamentets og Rådets forordning (EU) 2016/2031 for så vidt angår beskyttelsesforanstaltninger mod planteskadegørere og om ophævelse af Kommissionens forordning (EF) nr. 690/2008 og om ændring af Kommissionens gennemførelsesforordning (EU) 2018/2019 (EUT L 319 af 10.12.2019, s. 1).

            (4)  Kommissionens gennemførelsesafgørelse (EU) 2019/1615 af 26. september 2019 om hasteforanstaltninger mod indførsel til og spredning i Unionen af Tomato brown rugose fruit virus (ToBRFV) (EUT L 250 af 30.9.2019, s. 91).

            (5)  Kommissionens gennemførelsesforordning (EU) 2019/2130 af 25. november 2019 om nærmere regler for, hvilke aktiviteter der skal gennemføres under og efter dokumentkontrol, identitetskontrol og fysisk kontrol af dyr og varer, der er omfattet af offentlig kontrol på grænsekontrolsteder (EUT L 321 af 12.12.2019, s. 128).

            BILAG
            1.   Ordninger for prøveudtagning af frø, bortset fra frø af sorter af Capsicum spp., som vides at være resistente over for skadegøreren

            Prøveudtagning af frø skal foretages under følgende prøveudtagningsordninger, afhængigt af frøpartierne som anført i den relevante tabel i International Standards for Phytosanitary Measures No 31 Methodologies for sampling of consignments (ISPM31):

                        —

                        for partier af frø på 3 000 frø eller derunder: anvendelse af hypergeometrisk prøveudtagningsordning, der med 95 % pålidelighed identificerer en forekomst af inficerede planter på 10 % eller derover

                        —

                        for partier af frø på over 3 000, men under 30 000: anvendelse af prøveudtagningsordning, der med 95 % pålidelighed identificerer en forekomst af inficerede planter på 1 % eller derover

                        —

                        for partier af frø på over 30 000 frø: anvendelse af prøveudtagningsordning, der med 95 % pålidelighed identificerer en forekomst af inficerede planter på 0,1 % eller derover.

                  Delstikprøver må højst bestå af 1 000 frø ved polymerasekædereaktionsmetoder (»PCR-metoder«).
            Delstikprøver må højst bestå af 250 frø ved ELISA-metoden (Enzyme Linked Immuno Sorbent Assay).
            2.   Ordninger for prøveudtagning af planter til plantning, bortset fra planter af sorter af Capsicum spp., som vides at være resistente over for skadegøreren

            For så vidt angår planter til plantning, bortset fra planter af sorter af Capsicum spp., som vides at være resistente over for skadegøreren, skal der indsamles 200 blade pr. produktionsanlæg og kultivar, helst unge blade fra toppen af planterne.
            Hvis der er tale om planter med symptomer, skal der udtages prøver med henblik på testning af mindst tre blade med symptomer.
            3.   Testningsmetoder til påvisning og identifikation af skadegøreren på frø, bortset fra frø af sorter af Capsicum spp., som vides at være resistente over for skadegøreren

            En af følgende testningsmetoder skal anvendes til påvisning af skadegøreren på frøene:

                        —

                        ELISA, indtil den 1. oktober 2020, udelukkende med henblik på bekræftelse af den manglende forekomst af skadegøreren til udstedelse af plantepas eller plantesundhedscertifikater

                        —

                        realtids-PCR ved anvendelse af primere og prober, som beskrevet i ISF-protokollen (2020) (1)

                        —

                        realtids-PCR ved anvendelse af primere og prober af Menzel og Winter (Acta Horticulturae, endnu ikke offentliggjort).

                  Hvis resultatet af påvisningstesten er positivt, skal der udføres endnu en testning ved anvendelse af en metode, som er forskellig fra den, der blev anvendt ved påvisningen, med en af ovennævnte realtids-PCR-metoder, hvor den samme stikprøve anvendes til at bekræfte identifikationen. I tilfælde af uoverensstemmelse mellem påvisnings- og identifikationsresultater ved overfladebehandlede frø skal frøenes overfladebelægning fjernes, og frøene skal testes igen.
            4.   Testningsmetoder til påvisning og identifikation af skadegøreren på planter til plantning, bortset fra planter til plantning af sorter af Capsicum spp., som vides at være resistente over for skadegøreren, og på frugter

            En af følgende testningsmetoder skal anvendes til påvisning af skadegøreren på planterne til plantning, bortset fra planter til plantning af sorter af Capsicum spp., som vides at være resistente over for skadegøreren, og på frugter:

                        —

                        ELISA, kun på materiale med symptomer

                        —

                        konventionel realtids-PCR ved anvendelse af primere af Alkowni m.fl. (2019)

                        —

                        konventionel realtids-PCR ved anvendelse af primere af Rodriguez-Mendoza m.fl. (2019)

                        —

                        realtids-PCR ved anvendelse af primere og prober, som beskrevet i ISF-protokollen (2020) (2)

                        —

                        realtids-PCR ved anvendelse af primere og prober af Menzel og Winter (Acta Horticulturae, endnu ikke offentliggjort).

                  Hvis resultatet af påvisningstesten er positivt, skal der udføres endnu en testning ved anvendelse af en metode, som er forskellig fra den, der blev anvendt ved påvisningen, med en af ovennævnte realtids-PCR-metoder, hvor den samme stikprøve anvendes til at bekræfte identifikationen.

               (1)  Protokol udviklet af International Seed Federation (International Seed Health Initiative for Vegetable Crops (ISHI-Veg).

               (2)  Protokol udviklet af International Seed Federation (International Seed Health Initiative for Vegetable Crops (ISHI-Veg).


title: Kommissionens gennemførelsesforordning (EU) 2020/1192 af 11. august 2020 om fastsættelse af importtolden for korn gældende fra den 12. august 2020

text:
                  12.8.2020

                  DA

                  Den Europæiske Unions Tidende

                  L 262/14

         KOMMISSIONENS GENNEMFØRELSESFORORDNING (EU) 2020/1192
         af 11. august 2020
         om fastsættelse af importtolden for korn gældende fra den 12. august 2020
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 183, og
         ud fra følgende betragtninger:

                     (1)

                     Ifølge artikel 1, stk. 1, i Kommissionens forordning (EU) nr. 642/2010 (2) er importtolden for produkter henhørende under KN-kode 1001 11 00, 1001 19 00, ex 1001 91 20 [blød hvede, til udsæd], ex 1001 99 00 [blød hvede af høj kvalitet, undtagen til udsæd], 1002 10 00, 1002 90 00, 1005 10 90, 1005 90 00, 1007 10 90 og 1007 90 00 lig med interventionsprisen for sådanne produkter ved import forhøjet med 55 % minus cif-importprisen for den pågældende sending. Denne told kan dog ikke overstige toldsatsen i den fælles toldtarif.

                     (2)

                     Ifølge artikel 1, stk. 2, i forordning (EU) nr. 642/2010 skal der med henblik på beregning af importtolden som omhandlet i nævnte artikels stk. 1 regelmæssigt fastsættes repræsentative cif-importpriser for de pågældende produkter.

                     (3)

                     Ifølge artikel 2, stk. 1, i forordning (EU) nr. 642/2010 er den pris, der skal anvendes ved beregning af importtolden for de produkter, der er omhandlet i artikel 1, stk. 1, i nævnte forordning, den daglige repræsentative cif-importpris fastlagt efter metoden i nævnte forordnings artikel 5.

                     (4)

                     Importtolden for produkter med oprindelse i Canada og henhørende under KN-kode 1001 11 00, 1001 19 00, ex 1001 99 00 [blød hvede af høj kvalitet, undtagen til udsæd], 1002 10 00 og 1002 90 00 beregnes fra den 21. september 2017 i henhold til artikel 2, stk. 5, i forordning (EU) nr. 642/2010.

                     (5)

                     Importtolden bør fastsættes for perioden fra den 12. august 2020 og gælde, indtil en ny importtold træder i kraft.

                     (6)

                     Denne forordning bør træde i kraft på dagen for offentliggørelsen, jf. artikel 2, stk. 2, i forordning (EU) nr. 642/2010 —

               VEDTAGET DENNE FORORDNING:

            Artikel 1
            Med virkning fra den 12. august 2020 er importtolden for korn som omhandlet i artikel 1, stk. 1, i forordning (EU) nr. 642/2010 fastsat i bilag I til nærværende forordning på grundlag af elementerne i bilag II.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 11. august 2020.

                  På Kommissionens vegne

                  For formanden

               Wolfgang BURTSCHER

                  Generaldirektør

                  Generaldirektoratet for Landbrug og Udvikling af Landdistrikter

            (1)  EUT L 347 af 20.12.2013, s. 671.

            (2)  Kommissionens forordning (EU) nr. 642/2010 af 20. juli 2010 om gennemførelsesbestemmelser til Rådets forordning (EF) nr. 1234/2007 for så vidt angår importtold for korn (EUT L 187 af 21.7.2010, s. 5).

            BILAG I

               Importtold for produkter omhandlet i artikel 1, stk. 1, i forordning (EU) nr. 642/2010 gældende fra den 12. august 2020

                        KN-kode

                        Varebeskrivelse

                        Importtold  (1)
                            (2)

                        (EUR/ton)

                        1001 11 00

                        HÅRD HVEDE, til udsæd

                        0,00

                        1001 19 00

                        HÅRD HVEDE af høj kvalitet, undtagen til udsæd

                        0,00

                        af mellemkvalitet, undtagen til udsæd

                        0,00

                        af lav kvalitet, undtagen til udsæd

                        0,00

                        ex 1001 91 20

                        BLØD HVEDE, til udsæd

                        0,00

                        ex 1001 99 00

                        BLØD HVEDE af høj kvalitet, undtagen til udsæd

                        0,00

                        1002 10 00

                        RUG, til udsæd

                        5,48

                        1002 90 00

                        RUG, undtagen til udsæd

                        5,48

                        1005 10 90

                        MAJS til udsæd, undtagen hybridmajs

                        5,48

                        1005 90 00

                        MAJS, undtagen til udsæd  (3)

                        5,48

                        1007 10 90

                        SORGHUM, undtagen hybridsorghum til udsæd

                        5,48

                        1007 90 00

                        SORGHUM, undtagen til udsæd

                        5,48

               (1)  Importøren kan i henhold til artikel 2, stk. 4, i forordning (EU) nr. 642/2010 opnå en nedsættelse af tolden på:

                        —

                        3 EUR/ton, hvis lossehavnen befinder sig ved Middelhavet (på den anden side af Gibraltarstrædet) eller ved Sortehavet, og hvis varen ankommer til EU over Atlanterhavet eller via Suezkanalen

                        —

                        2 EUR/ton, hvis lossehavnen befinder sig i Danmark, Estland, Irland, Letland, Litauen, Polen, Finland, Sverige, Det Forenede Kongerige eller på Den Iberiske Halvøs Atlanterhavskyst, og hvis varen ankommer til EU fra Atlanterhavet.

               (2)  Importtolden for produkter med oprindelse i Canada og henhørende under KN-kode 1001 11 00, 1001 19 00, ex 1001 99 00 [blød hvede af høj kvalitet, undtagen til udsæd], 1002 10 00 og 1002 90 00 beregnes i henhold til artikel 2, stk. 5, i forordning (EU) nr. 642/2010.

               (3)  Importøren kan opnå en fast nedsættelse på 24 EUR/t, når betingelserne i artikel 3 i forordning (EU) nr. 642/2010 opfyldes.

            BILAG II

               Elementer til beregning af tolden, jf. bilag I

               1.
               Gennemsnit for den referenceperiode, der er nævnt i artikel 2, stk. 2, i forordning (EU) nr. 642/2010:

                           (EUR/ton)

                           Blød hvede  (1)

                           Majs

                           Børs

                           Minneapolis

                           Chicago

                           Notering

                           171,059

                           104,725

                           Præmie for Golfen

                           —

                           29,446

                           Præmie for De Store Søer

                           29,960

                           —

               2.
               Gennemsnit for den referenceperiode, der er nævnt i artikel 2, stk. 2, i forordning (EU) nr. 642/2010:

                           Fragtomkostninger: Mexicanske Golf-Rotterdam

                           17,379

                           Fragtomkostninger: De Store Søer-Rotterdam

                           40,450

               (1)  Positiv præmie på 14 EUR/t indbefattet (artikel 5, stk. 3, i forordning (EU) nr. 642/2010).


title: Rådets gennemførelsesforordning (EU) 2020/1194 af 12. august 2020 om gennemførelse af artikel 17, stk. 1, i forordning (EU) nr. 224/2014 om restriktive foranstaltninger i lyset af situationen i Den Centralafrikanske Republik

text:
                  13.8.2020

                  DA

                  Den Europæiske Unions Tidende

                  LI 266/1

         RÅDETS GENNEMFØRELSESFORORDNING (EU) 2020/1194
         af 12. august 2020
         om gennemførelse af artikel 17, stk. 1, i forordning (EU) nr. 224/2014 om restriktive foranstaltninger i lyset af situationen i Den Centralafrikanske Republik
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 224/2014 af 10. marts 2014 om restriktive foranstaltninger i lyset af situationen i Den Centralafrikanske Republik (1), særlig artikel 17, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:

                     (1)

                     Rådet vedtog den 10. marts 2014 forordning (EU) nr. 224/2014.

                     (2)

                     De Forenede Nationers Sikkerhedsråds komité, der er nedsat i henhold til De Forenede Nationers Sikkerhedsråds resolution 2127 (2013), tilføjede den 5. august 2020 én person til listen over personer og enheder, der er omfattet af restriktive foranstaltninger.

                     (3)

                     Bilag I til forordning (EU) nr. 224/2014 bør derfor ændres i overensstemmelse hermed —

               VEDTAGET DENNE FORORDNING:

            Artikel 1
            Bilag I til forordning (EU) nr. 224/2014 ændres som anført i bilaget til nærværende forordning.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 12. august 2020.

                  På Rådets vegne

                  Formand

               M. ROTH

            (1)  EUT L 70 af 11.3.2014, s. 1.

            BILAG
            I listen i del A (Personer) i bilag I til forordning (EU) nr. 224/2014 tilføjes følgende person:

                        A.

                        Personer
                        »14. Bi Sidi SOULEMAN (alias: a) Sidiki b) »General« Sidiki c) Sidiki Abbas d) Souleymane Bi Sidi e) Bi Sidi Soulemane)

                           Stilling: Leder af og selvudnævnt »general« for Retour, Réclamation et Réhabilitation (3R)

                           Fødselsdato:20. juli 1962

                           Fødested: Bocaranga, Den Centralafrikanske Republik

                           Nationalitet: Den Centralafrikanske Republik

                           Pasnummer: Passerseddel nr. N°235/MISPAT/DIRCAB/DGPC/DGAEI/SI/SP, udstedt den 15. marts 2019 (udstedt af indenrigsministeren i Den Centralafrikanske Republik)

                           Adresse: Koui, præfekturet Ouham-Pendé, Den Centralafrikanske Republik

                           Dato for FN's opførelse på listen:5. august 2020

                           Andre oplysninger: Bi Sidi Souleman leder militsgruppen Retour, Réclamation, Réhabilitation (3R), der har base i Den Centralafrikanske Republik (CAR), og som siden sin oprettelse i 2015 har dræbt, tortureret, voldtaget og fordrevet civile og været involveret i våbenhandel, ulovlige beskatningsaktiviteter og ført kampe mod andre militser. Bi Sidi Souleman har også selv deltaget i tortur. 3R undertegnede den 6. februar 2019 den politiske aftale om fred og forsoning i CAR, men den har deltaget i handlinger, der krænker aftalen, og udgør fortsat en trussel mod freden, stabiliteten og sikkerheden i CAR. Den 21. maj 2019 dræbte 3R f.eks. 34 ubevæbnede civile i tre landsbyer, hvor den summarisk henrettede voksne mænd. Bi Sidi Souleman har åbent bekræftet over for en FN-enhed, at han havde beordret individer fra 3R til landsbyerne på datoen for angrebene, men han har ikke erkendt, at han gav 3R ordre til at dræbe.

                           Oplysninger fra det beskrivende resumé af grundene til opførelse på listen fra sanktionskomitéen:

                        Bi Sidi Souleman blev opført den 5. august 2020 i henhold til punkt 20 og punkt 21, litra b), i resolution 2399 (2018), som blev forlænget i medfør af punkt 5 i resolution 2507 (2020), for deltagelse i eller ydelse af støtte til handlinger, der underminerer freden, stabiliteten eller sikkerheden i Den Centralafrikanske Republik, herunder handlinger, der truer eller hindrer stabiliserings- og forsoningsprocessen, eller som giver næring til vold, og for at være involveret i planlægningen, ledelsen eller udførelsen af handlinger i Den Centralafrikanske Republik, der krænker den internationale menneskerettighedslovgivning eller den humanitære folkeret, eller som udgør krænkelser eller overtrædelser af menneskerettighederne, herunder handlinger, der involverer overgreb mod civile, angreb af etnisk eller religiøs karakter, angreb på civile mål, herunder administrative centre, retsbygninger, skoler og hospitaler samt bortførelse og tvangsfordrivelse.

                              Yderligere oplysninger:

                        Bi Sidi Souleman har som leder af og selvudnævnt »general« for den væbnede gruppe Retour, Réclamation et Réhabilitation (3R) deltaget i handlinger, der truer freden, stabiliteten og sikkerheden i CAR og navnlig truer gennemførelsen af den politiske aftale om fred og forsoning i CAR, som blev undertegnet den 6. februar 2019 i Bangui.
                        Han og krigerne under hans ledelse har begået handlinger, der udgør alvorlige krænkelser af den internationale menneskerettighedslovgivning eller den humanitære folkeret. Den 21. maj 2019 dræbte 3R 34 ubevæbnede civile i tre landsbyer (Koundjili, Lemouna og Bohong), hvor den summarisk henrettede voksne mænd.
                        Individer fra 3R har under hans ledelse begået handlinger, der involverer seksuel og kønsbestemt vold. I september 2017 voldtog individer fra 3R under et angreb mod Bocaranga flere kvinder og piger. Mellem marts og april 2020 deltog individer fra 3R i syv tilfælde af seksuel vold i tre landsbyer i præfekturet Ouham-Pendé.
                        3R har under hans ledelse fortsat med at hindre genetablering af statens myndighed i dens operationsområder ved at opretholde ulovlige skattesystemer, navnlig med hensyn til aktiviteter vedrørende græsningsskifte og med hensyn til rejsende, og været involveret i illegal udvinding af guld i præfekturerne Mambéré-Kadéï og Nana-Mambéré.
                        Under hans ledelse krænkede 3R i 2019 for første gang fredsaftalen. Bi Sidi Souleman afviste indledningsvis at påbegynde afvæbningen og demobiliseringen af de 3R-krigere, der efter planen skulle deltage i den særlige blandede sikkerhedsenhed i det vestlige CAR, og 3R fortsatte også med at udvide sin kontrol over områderne, hvilket tvang MINUSCA til at indlede en operation i september 2019 i præfekturerne Ouham-Pendé, Nana-Mambéré, og Mambéré-Kadéï, såvel som med våbenhandelen for at opbygge sin militære kapacitet og rekrutteringen af krigere fra udlandet.
                        I 2020 fortsatte 3R under hans ledelse med at krænke fredsaftalen og udvide sin kontrol over områderne i vesten. I maj 2020 besatte individer fra 3R gendarmeriet i Besson i præfekturet Nana-Mambéré, og individer, der tidligere tilhørte 3R, forlod den særlige blandede sikkerhedsenhed i Bouar. Den 5. juni 2020 meddelte Bi Sidi Souleman, at 3R's deltagelse i aftalens opfølgningsmekanismer var suspenderet indtil videre. Den 9. juni 2020 angreb formodede individer fra 3R den særlige blandede sikkerhedsenheds træningslejr i Bouar samt en fælles kontrolpost for MINUSCA og de nationale styrker i Pougol. Den 21. juni 2020 angreb individer fra 3R en fælles patrulje for MINUSCA og de nationale styrker nær Besson, hvilket resulterede i tre centralafrikanske soldaters død.«


title: Kommissionens gennemførelsesforordning (EU) 2020/1198 af 7. august 2020 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Piave« (BOB))

text:
                  14.8.2020

                  DA

                  Den Europæiske Unions Tidende

                  L 267/1

         KOMMISSIONENS GENNEMFØRELSESFORORDNING (EU) 2020/1198
         af 7. august 2020
         om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Piave« (BOB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Italiens ansøgning om godkendelse af en ændring af varespecifikationen for den beskyttede oprindelsesbetegnelse »Piave«, der er registreret ved Kommissionens forordning (EU) nr. 443/2010 (2).

                     (2)

                     Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende (3).

                     (3)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

               VEDTAGET DENNE FORORDNING:

            Artikel 1
            Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Piave« (BOB), godkendes.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. august 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 343 af 14.12.2012, s. 1.

            (2)  Kommissionens forordning (EU) nr. 443/2010 af 21. maj 2010 om registrering af en betegnelse i registret over beskyttede oprindelsesbetegnelser og beskyttede geografiske betegnelser (Piave (BOB)) (EUT L 126 af 22.5.2010, s. 10).

            (3)  EUT C 115 af 7.4.2020, s. 21.


title: Kommissionens gennemførelsesforordning (EU) 2020/1199 af 13. august 2020 om ændring af bilag VI til gennemførelsesforordning (EU) 2019/2072 for midlertidigt at forbyde indførsel til Unionen af visse frugter med oprindelse i Argentina for at forhindre indslæbning og spredning i Unionen af Phyllosticta citricarpa (McAlpine) Van der Aa

text:
                  14.8.2020

                  DA

                  Den Europæiske Unions Tidende

                  L 267/3

         KOMMISSIONENS GENNEMFØRELSESFORORDNING (EU) 2020/1199
         af 13. august 2020
         om ændring af bilag VI til gennemførelsesforordning (EU) 2019/2072 for midlertidigt at forbyde indførsel til Unionen af visse frugter med oprindelse i Argentina for at forhindre indslæbning og spredning i Unionen af Phyllosticta citricarpa (McAlpine) Van der Aa
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/2031 af 26. oktober 2016 om beskyttelsesforanstaltninger mod planteskadegørere og om ændring af Europa-Parlamentets og Rådets forordning (EU) nr. 228/2013, (EU) nr. 652/2014 og (EU) nr. 1143/2014 og om ophævelse af Rådets direktiv 69/464/EØF, 74/647/EØF, 93/85/EØF, 98/57/EF, 2000/29/EF, 2006/91/EF og 2007/33/EF (1), særlig artikel 40, stk. 3, og
         ud fra følgende betragtninger:

                     (1)

                     Ved artikel 7 i Kommissionens gennemførelsesforordning (EU) 2019/2072 (2) sammenholdt med bilag VI til samme forordning er der opstillet en liste over planter, planteprodukter og andre objekter, hvis indførsel til Unionens område er forbudt, sammen med de tredjelande, grupper af tredjelande eller specifikke områder i tredjelande, som forbuddet finder anvendelse på, jf. artikel 40, stk. 2, i forordning (EU) 2016/2031.

                     (2)

                     Ved Kommissionens gennemførelsesafgørelse (EU) 2016/715 (3) er der fastlagt foranstaltninger med hensyn til frugter af Citrus L., Fortunella Swingle, Poncirus Raf., og hybrider heraf, bortset fra frugter af Citrus aurantium L. og Citrus latifolia Tanaka, med oprindelse i Argentina, Brasilien, Sydafrika eller Uruguay, for at forhindre indslæbning og spredning i Unionen af Phyllosticta citricarpa (»skadegøreren«).

                     (3)

                     I maj, juni, juli og første uge af august 2020 underrettede medlemsstaterne regelmæssigt Kommissionen om tilbageholdelse af skadegøreren på frugter af Citrus limon (L.) N. Burm. f. og Citrus sinensis (L.) Osbeck, med oprindelse i Argentina (»frugterne«), som følge af deres importinspektioner.

                     (4)

                     Disse gentagne tilbageholdelser viser, at de plantesundhedsmæssige beskyttelsesforanstaltninger, der i øjeblikket findes i Argentina, ikke er tilstrækkelige til at forhindre indslæbning af skadegøreren i Unionen. Der er således en uacceptabel plantesundhedsmæssig risiko som følge af forekomsten af skadegøreren på frugterne, og denne risiko kan ikke reduceres til et acceptabelt niveau ved hjælp af de foranstaltninger, der er fastsat i afsnit 1, punkt 2 og 3, i bilag II til forordning (EU) 2016/2031.

                     (5)

                     Derfor bør indførsel til Unionen af frugterne midlertidigt forbydes, uanset om de udelukkende er bestemt til industriel forarbejdning til saft eller ej.

                     (6)

                     Dette midlertidige forbud bør gælde indtil den 30. april 2021 for at imødegå den vedvarende risiko for indslæbning og spredning i Unionen af skadegøreren, så Argentina kan opgradere sit certificeringssystem og auditeres af Kommissionen. Nævnte dato bør tages op til revision efter behov på grundlag af auditresultaterne.

                     (7)

                     Bilag VI til gennemførelsesforordning (EU) 2019/2072 bør derfor ændres, mens gennemførelsesafgørelse (EU) 2016/715 fortsat bør gælde for alle andre berørte frugter og tredjelande.

                     (8)

                     Da der er et presserende behov for at imødegå den plantesundhedsmæssige risiko forårsaget af skadegøreren og frugterne, bør denne forordning træde i kraft på andendagen efter offentliggørelsen.

                     (9)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Ændring af bilag VI til gennemførelsesforordning (EU) 2019/2072
            I bilag VI til gennemførelsesafgørelse (EU) 2019/2072 tilføjes følgende række:

                           »21.

                              Citrus limon (L.) N. Burm. f. og Citrus sinensis (L.) Osbeck (indtil den 30 april 2021)

                           ex 0805 50 10
                           0805 10 22
                           0805 10 24
                           0805 10 28
                           ex 0805 10 80

                           Argentina«

            Artikel 2
            Ikrafttræden
            Denne forordning træder i kraft på andendagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. august 2020.

                  På Kommissionens vegne

               Ursula VON DER LEYEN

                  Formand

            (1)  EUT L 317 af 23.11.2016, s. 4.

            (2)  Kommissionens gennemførelsesforordning (EU) 2019/2072 af 28. november 2019 om ensartede betingelser for gennemførelsen af Europa-Parlamentets og Rådets forordning (EU) 2016/2031 for så vidt angår beskyttelsesforanstaltninger mod planteskadegørere og om ophævelse af Kommissionens forordning (EF) nr. 690/2008 og om ændring af Kommissionens gennemførelsesforordning (EU) 2018/2019 (EUT L 319 af 10.12.2019, s. 1).

            (3)  Kommissionens gennemførelsesafgørelse (EU) 2016/715 af 11. maj 2016 om fastlæggelse af foranstaltninger med hensyn til visse frugter med oprindelse i visse tredjelande for at hindre indslæbning og spredning af skadegøreren Phyllosticta citricarpa (McAlpine) Van der Aa i Unionen (EUT L 125 af 13.5.2016, s. 16).